Umsögn í Samráðsgátt stjórnvalda vegna Tillögu til þingsályktunar um drög að aðgerðaáætlun vegna offitu á Íslandi fyrir árin 2026-2030
Hjartavernd fagnar þessari þingsályktunartillögu sem miðar að því i að draga úr nýgengi og afleiðingum offitu og sykursýki á Íslandi, en það eru þeir áhættuþættir kransæðasjúkdóma sem eru í hvað örustum vexti meðal þjóðarinnar.
Hjartavernd lýsir ánægju með þeirri framtíðarsýn sem fram kemur í þingsályktunartillögunni um eflingu forvarna til þess að draga úr nýgengi offitu og leggur áherslu á mikilvægi lýðgrundaðra inngripa svo sem verðstýringu, auknar álögur á óhollustu og minni skattlagningu á hollari valkostum.  Árangur Íslendinga í tóbaksvörnum er ágætt dæmi um árangur slíkrar nálgunar.
Rannsóknir Hjartaverndar hafa sýnt að nýgengi offitu og sykursýki 2 hafa farið hratt vaxandi á síðustu áratugum.  Afleiðingar þess eru margþættar og koma hvað skýrast fram í því að nýgengi kransæðasjúkdóma og dauðsfalla af þeirra völdum er hætt að lækka og stefnir í að vega upp á móti margra ára árangri af tóbaksvörnum hér á landi.  Sömuleiðis er offita tengd langvinnum sjúkdómum eins og kæfisvefni og háum blóðþrýstingi sem erfiðlega hefur gengið að ráða við. 
Varðandi aðgerðir 7, Landskönnun á mataræði barna og unglinga og 8, Reglubundið mat á þróun líkamsþyngdarstuðuls grunnskólabarna.
Hjartavernd tekur undir mikilvægi þess að lýðheilsuinngrip byggi á mælingum og gögnum um þróun líkamsþyngdar barna.
Varðandi aðgerð 13. Heildstæður þjónustuferill einstaklinga með offitu og aðgerðir 16-19.
Mikilvægt er að tryggja gott aðgengi að þverfaglegri sérfræðiþjónustu fagfólks með sérþekkingu á forvörnum  og meðferð offitu.  Til þess þarf samvinnu allra sérgreina sem koma að meðferð sjúklinga með alvarlegan offitusjúkdóm og fylgisjúkdóma hans.  Þessi þjónusta gæti verið til staðar á sérhæfðri göngudeild á Landspítalanum og með skilgreindu samráðsferli við heilsugæsluna.
Langvinnir sjúkdómar eins og offita og sykursýki krefjast ævilangrar meðferðar og verða ekki leystir með tímabundnum inngripum eins og  efnaskiptaaðgerð, einfaldri lyfjaávísun eða tilvísun í meðferð á Reykjalundi í eitt skipti.  
Mikilvægt er að greina og meðhöndla fylgikvilla offitu eins og háþrýsting, sykursýki, blóðfituraskanir, kransæðasjúkdóm, hjartabilun, kæfisvefn og hjartsláttartruflanir (t.d. gáttatif/gáttaflökt) heildstætt og samkvæmt einstaklingsmiðuðu mati.  
Varðandi aðgerð 20. Regluleg endurskoðun á skilyrðum greiðsluþáttöku vegna lyfja til meðferðar við offitu.   
Ábendingar fyrir notkun GLP-1 agonista og eftirfylgni þeirra sem eru á slíkri meðferð þarf að endurskoða í nýjum klínískum leiðbeiningum til samræmis við sambærilegar klínískar leiðbeiningar erlendis og verða þær leiðbeiningar að byggja á niðurstöðum vísindarannsókna.  
Mikilvægt er að lyfjameðferð verði aðgengileg þeim sem þurfa á henni að halda og að vinnureglur um niðurgreiðslu lyfja við offitu séu í samræmi við niðurstöður úr rannsóknum og í samræmi við vinnureglur um niðurgreiðslu á lyfjameðferð við öðrum langvinnum sjúkdómum.  Í dag er mikið misræmi í ábendingum fyrir notkun GLP-1 lyfja í slembivalsrannsóknum (BMI ≥ 27 + annar CVD áhættuþáttur eða BMI ≥ 30) og þeirra ábendinga sem Sjúkratryggingar Íslands miða við (BMI ≥35 + mjög alvarlegur lífsógnandi fylgikvilli eða BMI ≥ 45 + lífsógnandi fylgikvilli). Þetta misræmi og strangari kröfur um niðurgreiðslur hér á landi getur stuðlað að aukinni sjúkdómsbyrði þeirra sem hafa offitusjúkdóm og auknum samfélagslegum kostnaði vegna þeirra. Ávinningur lyfjameðferðarinnar er ekki eingöngu bundinn við þyngdartap heldur líka þá fylgisjúkdóma sem lyfin hafa áhrif á.    

